Γνώμη του Συμβουλίου

της 12ης Μαρτίου 2001

για το επικαιροποιημένο πρόγραμμα σταθερότητας του Λουξεμβούργου 1999-2003

(2001/C 109/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών(1), και ιδίως το άρθρο 5 παράγραφος 3,

τη σύσταση της Επιτροπής,

Αφού ζήτησε τη γνώμη της οικονομικής και δημοσιονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

Στις 12 Μαρτίου 2001, το Συμβούλιο εξέτασε το επικαιροποιημένο πρόγραμμα σταθερότητας του Λουξεμβούργου, το οποίο καλύπτει την περίοδο 1999-2003.

Το Συμβούλιο σημειώνει ότι η διαρκής δέσμευση του Λουξεμβούργου υπέρ υγιών οικονομικών πολιτικών, ιδιαίτερα στο επίπεδο του προϋπολογισμού, επέτρεψε στη χώρα αυτή να πετύχει αξιοσημείωτα οικονομικά αποτελέσματα· Η πραγματική αύξηση του ΑΕΠ έφθασε το 7,5 % το 1999 και σύμφωνα με εκτιμήσεις, το 8,3 % το 2000.

Το Συμβούλιο σημειώνει με ικανοποίηση ότι ξεπεράστηκαν οι δημοσιονομικοί στόχοι που καθόριζε το επικαιροποιημένο πρόγραμμα σταθερότητας του 1999 αφού το δημοσιονομικό πλεόνασμα έφθασε το 4,4 % του ΑΕΠ το 1999 και αναμένεται να υπερβεί πιθανότατα το 3 % το 2000. Το Συμβούλιο θεωρεί ότι το επικαιροποιημένο πρόγραμμα σταθερότητας είναι σύμφωνο με τους γενικούς προσανατολισμούς των οικονομικών πολιτικών.

Το Συμβούλιο σημειώνει ότι το επικαιροποιημένο πρόγραμμα λαμβάνει υπόψη τις επιπτώσεις από την φιλόδοξη μείωση της φορολογίας εισοδήματος που προβλέπεται για το 2001 και το 2002. Λόγω της μείωσης αυτής, το δημοσιονομικό πλεόνασμα αναμένεται, σύμφωνα με τις προβολές, να περιοριστεί σε περίπου 2,5 % το 2001-2003. Μολονότι η εξαιρετική κατάσταση των δημοσίων οικονομικών του Λουξεμβούργου επιτρέπει αναμφισβήτητα μια σαφή μείωση του φορολογικού βάρους, το Συμβούλιο, θεωρώντας ότι η δημοσιονομική ώθηση που δόθηκε με τη φορολογική μεταρρύθμιση σε μια ταχέως αναπτυσσόμενη οικονομία όπου ήδη παρατηρούνται οι μισθολογικές αυξήσεις, ενθαρρύνει την κυβέρνηση να προσδώσει ένα πιο περιοριστικό προσανατολισμό στην δημοσιονομική της πολιτική αν συγκεκριμενοποιηθούν πληθωριστικοί κίνδυνοι.

Το Συμβούλιο σημειώνει ότι οι δημόσιες δαπάνες συνεχίζουν να αυξάνουν με ταχύ ρυθμό ακόμη και αν, σύμφωνα με τις προβλέψεις, ο δείκτης τους έναντι του ΑΕΠ αναμένεται να μειωθεί κατά 2 εκατοστιαίες μονάδες ως το 2003. Συνεπώς, το Συμβούλιο συνιστά στην κυβέρνηση του Λουξεμβούργου να παρακολουθεί στενά και να είναι έτοιμη να περιορίσει την αύξηση των δαπανών οι οποίες θα μπορούσαν να καταστήσουν πιο ευάλωτα τα δημόσια οικονομικά αν τυχόν επιβραδυνόταν η πραγματική αύξηση του ΑΕΠ.

Πάντως, το Συμβούλιο εκφράζει την ικανοποίησή του για τις πολιτικές με στόχο τη βελτίωση της οικονομικής αποτελεσματικότητας, ιδίως σε ότι αφορά τις δημόσιες επενδύσεις. Σημειώνει με ικανοποίηση τα μέτρα με στόχο την ενίσχυση των αποθεματικών στον τομέα της κοινωνικής ασφάλισης, ιδίως για τις συντάξεις. Περισσότερες πληροφορίες σχετικά με τις επιπτώσεις από το κόστος της γήρανσης του πληθυσμού πρέπει να δοθούν στο επόμενο επικαιροποιημένο πρόγραμμα. Το Συμβούλιο σημειώνει επίσης την πρόσφατη μελέτη της ΔΟΕ για τις συντάξεις την οποία είχε παραγγείλει η κυβέρνηση. Σημειώνει ότι, μολονότι το δημόσιο χρέος είναι χαμηλό στο Λουξεμβούργο, θα πρέπει να υποβληθούν περισσότερες πληροφορίες για την προβλεπόμενη εξέλιξή του.

Το Συμβούλιο θεωρεί ότι η διαρθρωτική δημοσιονομική θέση που αντιστοιχεί στα προβλεπόμενα πλεονάσματα για την περίοδο που καλύπτει το πρόγραμμα ως το 2003 προσφέρει επαρκές περιθώριο ασφάλειας ώστε να μην ξεπεραστεί το ανώτατο όριο για το δημοσιονομικό έλλειμμα που είναι 3 % του ΑΕΠ, εξασφαλίζοντας έτσι την πλήρη συμμόρφωση με τις απαιτήσεις του συμφώνου σταθερότητας και ανάπτυξης.

(1) ΕΕ L 209 της 2.8.1997, σ. 1.